## Educació convoca ajudes complementàries per a la mobilitat d’estudiants d’Erasmus+ per valor de 750.000 euros

*** Es dirigixen a estudiants d’universitats públiques i privades de la Comunitat Valenciana i centres d’ensenyances artístiques superiors participants en Erasmus+
* Les universitats i els centres d’ensenyances artístiques superiors adscrits a l’ISEACV tenen de termini fins al 7 d’octubre per a sol·licitar les ajudes**

La Conselleria d’Educació, Cultura, Universitats i Ocupació ha publicat en el *Diari Oficial de la Generalitat Valenciana* ([DOGV](http://dogv.gva.es/datos/2024/08/23/pdf/2024_8299_es.pdf)) la convocatòria d’ajudes complementàries per a la mobilitat d’estudiants del programa Erasmus+ durant el curs 2024-2025, per un import de 750.000 euros.

Estes ajudes es dirigixen a estudiants matriculats en universitats públiques i privades de la Comunitat Valenciana, així com en els centres d’ensenyances artístiques superiors adscrits a l’Institut Superior d’Ensenyances Artístiques de la Comunitat Valenciana (ISEACV).

Les ajudes, que es concediran per un termini màxim de cinc mesos, representen, segons ha explicat la secretària autonòmica d’Universitats, Esther Gómez, “un suport significatiu” per als estudiants que han sigut seleccionats per les seues respectives universitats per a fer una estada a l’estranger durant el curs 2024-2025.

Gómez ha subratllat que la dotació de les ajudes s’ha incrementat en 10.000 euros respecte al passat any amb l’objectiu de “reforçar el compromís del Govern autonòmic amb la internacionalització de l’educació superior i la millora de les oportunitats acadèmiques per als estudiants de la Comunitat Valenciana”.

Les sol·licituds hauran de presentar-les de manera telemàtica les universitats i els centres d’ensenyances artístiques superiors adscrits a l’ISEACV en qualitat d’entitats gestores de les beques Erasmus+.

El termini de presentació ja està obert i s’estendrà fins al 7 d’octubre de 2024.

Fecha: 30/08/2024